Zagreb – Cijene naftnih derivata idućeg tjedna nastavit će sa rastom. Prema izvorima iz naftnih kompanija, cijene benzina mogle bi rasti oko 14 lipa, a dizela za jednu lipu. To će biti sedmi tjedan zaredom da cijene naftnih derivata u Hrvatskoj rastu.
Najduži je to val poskupljenja benzina od početka 2012. godine. Tada je cijena Eurosupera 95 rasla osam tjedana zaredom. Od kraja studenoga 2011. do sredine travnja 2012. litra Eurosupera 95 porasla je ukupno 1,80 kuna. Kada idućega tjedna poskupi ova vrsta goriva, ukupni rast tijekom sedam tjedana iznosit će 1,18 kuna. Prosječni spremnik od 50 litara benzina tako će biti skuplji gotovo 60 kuna. Što se tiče cijene Eurodizela, nije prvi puta da se cijena tog derivata mijenja za jednu lipu ili uopće ne. Posljednji takav val tijekom kojeg nije bilo pada cijene trajao je čak 18 tjedana. Od sredine srpnja 2010. do početka travnja 2011. ta je vrsta goriva porasla 1,50 kuna.